Fed finte: Henrik Sass Larsen modtager stadig over 30.000 kroner om måneden som statsrevisor, selv om han er blevet afløst af en partifælle

Selv om Henrik Sass Larsen har meldt ud, at han er sygemeldt, så har han beholdt sin gunstige indtjening som statsrevisor.

Derfor modtager den tidligere socialdemokratiske minister godt 30.000 kroner om måneden oven i folketingslønnen. Det betyder, at hans indtægt samlet runder en million kroner om året.

Det er ellers Socialdemokratiet gruppeformand, Flemming Møller Mortensen, som for tiden varetager statsrevisor-tjansen, da han er stedfortræder for Henrik Sass Larsen.

Rod på hjemmesiden

Hos Statsrevisorernes sekretariat bekræfter man, at både Sass og Flemming Møller Mortensen modtager statsrevisor-honoraret.

Sass har nemlig ikke trukket sig fra hvervet som statsrevisor – der er blot indkaldt en stedfortræder. Det er denne finte, som fortsat sikrer Sass honoraret.

I første omgang fremgik det ellers på Folketingets hjemmeside, at Flemming Møller Mortensen var ’statsrevisor fra 5. august 2019’. Samtidig stod der under Henrik Sass Larsen, at han var statsrevisor 1. januar 2017 til 4. august 2019.

Men at Sass skulle være fratrådt som statsrevisor, var en fejl, oplyser Socialdemokratiets gruppeformand nu. Derfor er fejlen rettet på Folketingets hjemmeside, og både Sass og Flemming Møller Mortensen modtager statsrevisor-honoraret.

Ikke på sygeorlov

Beslutningen om at indkalde en stedfortræder for Sass i statsrevisor-kollegiet kommer, efter at han i juni sygemeldte sig og forklarede, at han ville trække sig fra politik.

Se også: Henrik Sass Larsen sygemelder sig og forlader politik

Sygemeldingen har dog ikke fået Sass til at bede om sygeorlov fra Folketinget.

Folketingets lovsekretariat oplyser til Ekstra Bladet, at der i skrivende stund kun er ét folketingsmedlem på orlov: de konservatives Mette Abildgaard.

Dermed er Henrik Sass Larsen ikke på sygeorlov og stadig fuldgyldigt medlem af Folketinget, oplyser sekretariatet. Dette betyder samtidig, at Sass’ socialdemokratiske suppleant i Sjællands Storkreds, Tanja Larsson, ikke er blevet indkaldt som stedfortræder.

Fuld indtægt

Som medlem af Folketinget modtager Henrik Sass Larsen årligt 677.000 kroner. Dertil kommer et skattefrit omkostningstillæg på 62.000 kr.

Omregnet til bruttoindkomst lyder omkostningstillægget på omkring det dobbelte.

Dermed løber Sass’ indkomst fra Folketinget op i godt 800.000. Lægger man honoraret som statsrevisor oveni, modtager Sass samlet 1,162 mio. kroner om året, selvom han ikke deltager i det formelle politiske arbejde på Christiansborg.

Det har ikke været muligt at få en kommentar fra Henrik Sass Larsen.

Se også: Alt har en pris – også for Sass